ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΚΑΝΟΝΙΣΜΟ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τη σύσταση Ευρωπαϊκού Οργανισμού για την Ασφάλεια στη Θάλασσα ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2000/0327 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΚΑΝΟΝΙΣΜΟ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τη σύσταση Ευρωπαϊκού Οργανισμού για την Ασφάλεια στη Θάλασσα

Το άρθρο 251 παράγραφος 2 στοιχείο γ) της συνθήκης ΕΚ ορίζει ότι η Επιτροπή γνωμοδοτεί για τις τροπολογίες που προτάθηκαν από το Ευρωπαϊκό Κοινοβούλιο στη δεύτερη ανάγνωση.

Η Επιτροπή διατυπώνει επομένως την ακόλουθη γνώμη επί των τροπολογιών που προτάθηκαν από το Κοινοβούλιο.

1. ΙΣΤΟΡΙΚΟ

α) Στις 8.12.2000, η Επιτροπή διαβίβασε στο Συμβούλιο και στο Ευρωπαϊκό Κοινοβούλιο την πρότασή της για κανονισμό (COM(2000) 802 τελικό - 2000/0327(COD) της 6.12.2000).

β) Η Οικονομική και Κοινωνική Επιτροπή διατύπωσε θετική γνώμη στις 30.5.2001.

γ) Η Επιτροπή των Περιφερειών διατύπωσε θετική γνώμη στις 13.6.2001.

δ) Στις 14.6.2001, το Ευρωπαϊκό Κοινοβούλιο γνωμοδότησε σε πρώτη ανάγνωση και διατύπωσε ορισμένες τροπολογίες στην πρόταση της Επιτροπής.

ε) Στις 3.12.2001 (COM(2001) 676 τελικό), η Επιτροπή ενέκρινε, σύμφωνα με το άρθρο 250 παράγραφος 2 της συνθήκης, τροποποιημένη πρόταση, στην οποία ενσωματώθηκαν, εξ ολοκλήρου ή εν μέρει, πολλές από τις τροπολογίες που εγκρίθηκαν από το Ευρωπαϊκό Κοινοβούλιο.

στ) Το Συμβούλιο καθόρισε την κοινή θέση του στις 7.3.2002.

ζ) Στις 12.6.2002, το Ευρωπαϊκό Κοινοβούλιο εξέδωσε, στη δεύτερη ανάγνωση, ψήφισμα που περιέχει πέντε τροπολογίες στην κοινή θέση, εκ των οποίων δύο είναι γλωσσικού χαρακτήρα και αφορούν μόνον το ελληνικό κείμενο.

2. ΣΤΌΧΟΣ ΤΟΥ ΠΡΟΤΕΙΝΌΜΕΝΟΥ ΚΑΝΟΝΙΣΜΟΎ

Ο προτεινόμενος κανονισμός αφορά την ίδρυση Ευρωπαϊκού Οργανισμού για την Ασφάλεια στη Θάλασσα. Αυτός ο νέος Οργανισμός θα παρέχει στα κράτη μέλη και στην Επιτροπή την αναγκαία τεχνική και επιστημονική υποστήριξη, καθώς και εμπειρογνωμοσύνη υψηλού επιπέδου, για την ορθή εφαρμογή της κοινοτικής νομοθεσίας στους τομείς της ασφάλειας στη θάλασσα και της πρόληψης της ρύπανσης από τα πλοία, του ελέγχου της εφαρμογής της νομοθεσίας και της αξιολόγησης της αποτελεσματικότητας των ισχυόντων μέτρων.

Τα κύρια καθήκοντα του Οργανισμού θα είναι τα εξής:

-Τεχνική βοήθεια στην Επιτροπή για την παρακολούθηση της υφιστάμενης νομοθεσίας και την προπαρασκευή νέας κοινοτικής νομοθεσίας

-Επισκέψεις επιθεώρησης στα κράτη μέλη, για να ελεγχθούν οι συνθήκες λειτουργίας του καθεστώτος ελέγχου από τη χώρα του λιμένα

-Τεχνική βοήθεια στα κράτη μέλη για την εφαρμογή της κοινοτικής νομοθεσίας

-Οργάνωση κατάλληλων δραστηριοτήτων κατάρτισης για τους εθνικούς επιθεωρητές

-Συλλογή πληροφοριών και διαχείριση των βάσεων δεδομένων σχετικά με την ασφάλεια στη θάλασσα, που θα καταστήσουν δυνατή την κατάρτιση "μαύρης λίστας" πλοίων τα οποία δεν πληρούν τα πρότυπα

-Αποστολές σχετικές με την παρακολούθηση της ναυσιπλοΐας και τη διαχείριση των πληροφοριών σχετικά με τη θαλάσσια κυκλοφορία

-Αποστολές αξιολόγησης και ελέγχου των νηογνωμόνων

-Συμμετοχή στις δραστηριότητες - ή συντονισμός τους - για τη διερεύνηση ατυχημάτων

-Βοήθεια στις υποψήφιες για προσχώρηση χώρες, για την εφαρμογή του κοινοτικού κεκτημένου

Ο Οργανισμός διοικείται από τον εκτελεστικό διευθυντή, υπό την επίβλεψη του διοικητικού συμβουλίου. Η χρηματοδότηση του προϋπολογισμού του Οργανισμού προέρχεται κυρίως από εισφορά της Κοινότητας.

3. ΓΝΩΜΗ ΤΗΣ ΕΠΙΤΡΟΠΗΣ ΕΠΙ ΤΩΝ ΤΡΟΠΟΛΟΓΙΩΝ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

Το Κοινοβούλιο ενέκρινε πέντε τροπολογίες στην κοινή θέση του Συμβουλίου, στη δεύτερη ανάγνωση, εκ των οποίων δύο είναι γλωσσικού χαρακτήρα.

Η Επιτροπή δέχεται όλες τις τροπολογίες που προτάθηκαν από το Ευρωπαϊκό Κοινοβούλιο.

3.1 Οι τροπολογίες 1 και 3 αφορούν μόνον την ελληνική έκδοση του κειμένου.

Με την τροπολογία 1 αντικαθίσταται, στο άρθρο 10 παράγραφος 1, η λέξη "συνιστάται" από τη λέξη "ιδρύεται". Με την τροπολογία 3 αντικαθίστανται, στο άρθρο 13 παράγραφος 2, οι λέξεις "στις συνεδριάσεις" από τις λέξεις "στις συσκέψεις".

3.2 Τροπολογία 2: Σύσταση και αρμοδιότητες του διοικητικού συμβουλίου (άρθρο 10 της κοινής θέσης)

Με την τροπολογία αυτή, το Κοινοβούλιο επιθυμεί να εισαγάγει χρονικό περιορισμό, εντός του οποίου θα πρέπει να λάβει χώρα η ενδεχόμενη επανεξέταση του προγράμματος εργασίας. Όπως προβλέπεται στο άρθρο 10, η εν λόγω επανεξέταση του προγράμματος εργασίας μπορεί να λάβει χώρα εάν το ζητήσει η Επιτροπή.

Το Κοινοβούλιο προτείνει αυτή η δεύτερη ανάγνωση να έχει ολοκληρωθεί εντός διμήνου (από την ημερομηνία έναρξης της διαδικασίας επανεξέτασης).

Η Επιτροπή είναι σε θέση να δεχθεί την τροπολογία αυτή.

3.3. Τροπολογία 4: Συνεδριάσεις (άρθρο 13 της κοινής θέσης)

Η παρούσα τροπολογία αφορά τη διαδικασία σύμφωνα με την οποία το διοικητικό συμβούλιο δύναται να αποφασίζει, όταν γεννάται ζήτημα απορρήτου ή σύγκρουσης συμφέροντος, την εξέταση συγκεκριμένων θεμάτων της ημερήσιας διάταξης χωρίς τους 4 επαγγελματίες που συμμετέχουν στο συμβούλιο.

Το Κοινοβούλιο προτείνει ότι όχι μόνον ο Πρόεδρος, αλλά και όλα τα μέλη του διοικητικού συμβουλίου που διαθέτουν δικαίωμα ψήφου, θα πρέπει να έχουν τη δυνατότητα να ζητήσουν σύσκεψη υπό περιορισμένη σύνθεση.

Η Επιτροπή είναι σε θέση να δεχθεί την τροπολογία αυτή.

3.4. Τροπολογία 5: Αρμοδιότητες και εξουσίες του εκτελεστικού διευθυντή (άρθρο 15 της κοινής θέσης)

Με την τροπολογία αυτή, το Κοινοβούλιο ζήτησε να διαγραφεί η επανάληψη της μνείας σχετικά με την ανεξαρτησία του εκτελεστικού διευθυντή, στο άρθρο 15. Είναι σκόπιμο να σημειωθεί ότι στο αυτό άρθρο προβλέπεται η ανεξαρτησία του εκτελεστικού διευθυντή, "με την επιφύλαξη των αντιστοίχων αρμοδιοτήτων της Επιτροπής και του διοικητικού συμβουλίου".

Η Επιτροπή είναι σε θέση να δεχθεί την τροπολογία αυτή.

4. ΣΥΜΠΕΡΑΣΜΑ

Σύμφωνα με το άρθρο 250 παράγραφος 2 της συνθήκης ΕΚ, η Επιτροπή τροποποιεί την πρότασή της, σύμφωνα με τα αποτελέσματα της δεύτερης ανάγνωσης στο Κοινοβούλιο, όπως προαναφέρεται.